VLVK hou 87ste kongres in Baai | News24
VLVK hou 87ste kongres in Baai
DIE Vroue Landbou Vereniging van Kaapland (VLVK) kongres vind vanjaar vir die 87ste keer plaas.
Die kongres is ’n jaarlikse hoogtepunt op die VLVK-kalender en vind hierdie jaar plaas op Julie 27 en 28 by Slipperfields net buite Port Elizabeth.
Sowat 300 afgevaardigdes en gaste vanoor die hele Kaapland kom bymekaar vir hierdie besonderse gebeurtenis.
Die eerste kongres, wat in 1929 in Franschoek plaasgevind het, se program en agenda word steeds in die VLVK-argief bewaar.
Sirkel Middelland, wat 15 vertakkings het oral oor die land, tree kollektief as gasvrou op en is saam met dieVLVK-hoofbestuur verantwoorde-lik vir alle logistieke reëlings ten opsigte van hierdie prestige geleentheid en gepaardgaande dinee en prysuitdeling.
Die VLVK vereer elke jaar ’n persoon vir uitsonderlike prestasie en bydrae op ’n spesifieke gebied en Anton Momberg is vanjaar se gekose Dankie-sê Persoon vir sy onskatbare bydrae tot die Suid-Afrikaanse kunslandskap.
Annelie Botes, boorling van die Oos-Kaap en alombekende skryfster, is die gasspreker tydens die opening van die kongres. Sy sal die 2016 VLVK-tema, Aanpasbare Vroue, as onderwerp gebruik.
Verskeie ander sprekers sal kongresgangers toespreek oor ’n verskeidenheid onderwerpe.
Emeritus Prof. Frans Marx sal onder meer praat oor kuberveiligheid, Bennie Bekker van Marina Seesout sal die ongelooflike storie van sout vertel, Karel Leerink van Truworths gee klerekasadvies en Magdie de Kock van Westfalia gesels oor aanpasbare eetgewoontes.
Die werk van deelnemers aan die jaarlikse amptelike kompetisies (te wete masjienwerk, borduurwerk, hekel- en breiwerk, weefwerk, fotografie, woordkuns, en skilderkuns) word tydens die kongres uitgestal.
’n Paneel van beoordelaars wys die wenners aan en die wen-items word na afloop van die kongres in die Tekstielmuseum ten toon gestel.
Die projek, waardeur VLV na die gemeenskap uitreik, is vanjaar Gemeenskapsbetrokkenheid.
Vir verdere inligting, gaan na www.vlv.co.za.